Document ID: 32007D0552

ΑΠΌΦΑΣΗ ΤΗΣ ΕΠΙΤΡΟΠΉΣ
της 6ης Αυγούστου 2007
για τη λήψη προσωρινών μέτρων προστασίας όσον αφορά τον αφθώδη πυρετό στο Ηνωμένο Βασίλειο
[κοινοποιηθείσα υπό τον αριθμό Ε(2007) 3852]
(Κείμενο που παρουσιάζει ενδιαφέρον για τον ΕΟΧ)
(2007/552/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (1), και ιδίως το άρθρο 10 παράγραφος 3,
την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (2), και ιδίως το άρθρο 9 παράγραφος 3,
Εκτιμώντας τα ακόλουθα:
(1)
Στο Ηνωμένο Βασίλειο εκδηλώθηκε εστία αφθώδους πυρετού.
(2)
Η κατάσταση σχετικά με τον αφθώδη πυρετό στο Ηνωμένο Βασίλειο ενδέχεται να θέσει σε κίνδυνο τις αγέλες άλλων κρατών μελών, ενόψει της διάθεσης στην αγορά και της εμπορίας ζώντων δίχηλων ζώων και ορισμένων προϊόντων τους.
(3)
Το Ηνωμένο Βασίλειο έλαβε μέτρα στο πλαίσιο της οδηγίας 2003/85/ΕΚ του Συμβουλίου, της 29 Σεπτεμβρίου 2003, σχετικά με τη θέσπιση κοινοτικών μέτρων για την καταπολέμηση του αφθώδους πυρετού, την κατάργηση της οδηγίας 85/511/ΕΟΚ και των αποφάσεων 89/531/ΕΟΚ και 91/665/ΕΟΚ και με την τροποποίηση της οδηγίας 92/46/ΕΟΚ (3), και θέσπισε πρόσθετα μέτρα στις προσβληθείσες περιοχές.
(4)
Η κατάσταση της νόσου στο Ηνωμένο Βασίλειο απαιτεί την ενίσχυση των ληφθέντων από το Ηνωμένο Βασίλειο μέτρων ελέγχου όσον αφορά τον αφθώδη πυρετό με την έγκριση προσωρινών κοινοτικών μέτρων προστασίας, σε συνεργασία με τα οικεία κράτη μέλη και εν αναμονή της συνεδρίασης της μόνιμης επιτροπής για την τροφική αλυσίδα και την υγεία των ζώων.
(5)
Η οδηγία 64/432/ΕΟΚ του Συμβουλίου (4) αφορά υγειονομικά προβλήματα που επηρεάζουν τις ενδοκοινοτικές συναλλαγές βοοειδών και χοίρων.
(6)
Η οδηγία 91/68/ΕΟΚ του Συμβουλίου (5) αφορά το καθεστώς υγειονομικού ελέγχου που διέπει το ενδοκοινοτικό εμπόριο αιγοπροβάτων.
(7)
Η οδηγία 92/65/ΕΟΚ του Συμβουλίου, της 13ης Ιουλίου 1992, που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο τμήμα Ι του παραρτήματος Α της οδηγίας 90/425/ΕΟΚ (6) αφορά, μεταξύ άλλων, το εμπόριο άλλων δίχηλων ζώων και σπέρματος, ωαρίων και εμβρύων αιγοπροβάτων, καθώς και το εμπόριο εμβρύων χοιροειδών.
(8)
Ο κανονισμός (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (7) αφορά, μεταξύ άλλων, τους υγειονομικούς όρους παραγωγής και διάθεσης στην αγορά νωπού κρέατος, κιμά, μηχανικώς διαχωρισμένου κρέατος, παρασκευασμάτων κρέατος, κρέατος εκτρεφόμενων θηραμάτων, προϊόντων κρέατος, συμπεριλαμβανομένων επεξεργασμένων στομάχων, ουροδόχων κύστεων και εντέρων, καθώς και γαλακτοκομικών προϊόντων.
(9)
Ο κανονισμός (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο (8) αφορά, μεταξύ άλλων, τη σήμανση καταλληλότητας τροφίμων ζωικής προέλευσης.
(10)
Η οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (9) προβλέπει την ειδική επεξεργασία προϊόντων κρέατος, η οποία εξασφαλίζει την αδρανοποίηση του ιού του αφθώδους πυρετού στα προϊόντα ζωικής προέλευσης.
(11)
Η απόφαση 2001/304/ΕΚ της Επιτροπής, της 11ης Απριλίου 2001, για τη σήμανση και χρήση ορισμένων ζωικών προϊόντων σε σχέση με την απόφαση 2001/172/ΕΚ σχετικά με ορισμένα μέτρα προστασίας από τον αφθώδη πυρετό στο Ηνωμένο Βασίλειο (10) αφορά την τοποθέτηση ειδικού υγειονομικού σήματος σε ορισμένα προϊόντα ζωικής προέλευσης τα οποία θα διατίθενται μόνο στην εγχώρια αγορά.
(12)
Η οδηγία 92/118/ΕΟΚ του Συμβουλίου (11) καθορίζει τους όρους υγειονομικού ελέγχου καθώς και τους υγειονομικούς όρους που διέπουν το εμπόριο και τις εισαγωγές στην Κοινότητα προϊόντων που δεν υπόκεινται, όσον αφορά τους προαναφερόμενους όρους, στις ειδικές κοινοτικές ρυθμίσεις που αναφέρονται στο κεφάλαιο Ι του παραρτήματος Α της οδηγίας 89/662/ΕΟΚ και, όσον αφορά τους παθογόνους παράγοντες, της οδηγίας 90/425/ΕΟΚ.
(13)
Ο κανονισμός (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου, της 3ης Οκτωβρίου 2002, για τον καθορισμό υγειονομικών κανόνων σχετικά με τα ζωικά υποπροϊόντα που δεν προορίζονται για κατανάλωση από τον άνθρωπο (12) προβλέπει σειρά επεξεργασιών ζωικών υποπροϊόντων ικανών να αδρανοποιήσουν τον ιό του αφθώδους πυρετού.
(14)
Η οδηγία 88/407/ΕΟΚ του Συμβουλίου (13) καθορίζει τις απαιτήσεις υγειονομικού ελέγχου που ισχύουν στις ενδοκοινοτικές συναλλαγές και στις εισαγωγές κατεψυγμένου σπέρματος οικόσιτων βοοειδών.
(15)
Η οδηγία 89/556/ΕΟΚ του Συμβουλίου (14) αφορά τους υγειονομικούς όρους που διέπουν το ενδοκοινοτικό εμπόριο και τις εισαγωγές εμβρύων οικόσιτων βοοειδών από τρίτες χώρες.
(16)
Η οδηγία 90/429/ΕΟΚ του Συμβουλίου (15) θεσπίζει τις απαιτήσεις υγειονομικού ελέγχου που ισχύουν στις ενδοκοινοτικές συναλλαγές και στις εισαγωγές σπέρματος οικόσιτων χοίρων.
(17)
Η οδηγία 90/426/ΕΟΚ του Συμβουλίου (16) αφορά τους υγειονομικούς όρους που διέπουν τη διακίνηση και τις εισαγωγές ιπποειδών από τρίτες χώρες.
(18)
Η κατάσταση θα επανεξεταστεί κατά τη συνεδρίαση της μόνιμης επιτροπής για την τροφική αλυσίδα και την υγεία των ζώων, που είναι προγραμματισμένη για τις 8 Αυγούστου 2007 και τα μέτρα θα προσαρμοστούν εφόσον κριθεί αναγκαίο.
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Με την επιφύλαξη των μέτρων που λαμβάνει το Ηνωμένο Βασίλειο στο πλαίσιο της οδηγίας 2003/85/ΕΚ του Συμβουλίου -και κυρίως με τη δημιουργία προσωρινής ζώνης ελέγχου, σύμφωνα με το άρθρο 7 παράγραφος 1, και την απαγόρευση των μετακινήσεων, όπως ορίζεται στο άρθρο 7 παράγραφος 3 της εν λόγω οδηγίας- το Ηνωμένο Βασίλειο εξασφαλίζει τα εξής:
1)
δεν μετακινούνται ζώντα βοοειδή, αιγοπρόβατα, χοίροι και άλλα δίχηλα ζώα μεταξύ των τμημάτων εκείνων της επικράτειάς του τα οποία αναφέρονται στα παραρτήματα Ι και ΙΙ·
2)
δεν αποστέλλονται από τα τμήματα της επικράτειάς του που αναφέρονται στα παραρτήματα Ι και ΙΙ, ούτε μετακινούνται μέσω των τμημάτων αυτών ζώντα βοοειδή, αιγοπρόβατα, χοίροι και άλλα δίχηλα ζώα·
3)
με την επιφύλαξη των επιβαλλόμενων από τις αρμόδιες αρχές του Ηνωμένου Βασιλείου περιορισμών μετακίνησης ευπαθών στη νόσο ζώων εντός και μέσω της Μεγάλης Βρετανίας, κατά παρέκκλιση από τις διατάξεις της παραγράφου 2, οι αρμόδιες αρχές μπορούν να επιτρέψουν την απευθείας και άνευ διακοπής διαμετακόμιση δίχηλων ζώων μέσω των περιοχών που αναφέρονται στα παραρτήματα Ι και ΙΙ, μέσω κυρίων οδικών αξόνων και σιδηροδρομικών γραμμών·
4)
τα υγειονομικά πιστοποιητικά που προβλέπονται στην οδηγία 64/432/ΕΟΚ του Συμβουλίου, τα οποία συνοδεύουν ζώντα βοοειδή και χοιροειδή, και στην οδηγία 91/68/ΕΟΚ του Συμβουλίου, τα οποία συνοδεύουν ζώντα αιγοπρόβατα που αποστέλλονται από τμήματα του εδάφους του Ηνωμένου Βασιλείου τα οποία δεν αναφέρονται στα παραρτήματα Ι και ΙΙ σε άλλα κράτη μέλη φέρουν την εξής ένδειξη:
«Ζώα που πληρούν τις διατάξεις της απόφασης 2007/552/ΕΚ της Επιτροπής της 6ης Αυγούστου 2007 σχετικά με τη λήψη προσωρινών μέτρων προστασίας από τον αφθώδη πυρετό στο Ηνωμένο Βασίλειο»·
5)
στα υγειονομικά πιστοποιητικά που συνοδεύουν δίχηλα ζώα, εκτός εκείνων που καλύπτονται από τα πιστοποιητικά που αναφέρονται στην παράγραφο 4, που αποστέλλονται από τμήματα της επικράτειας του Ηνωμένου Βασιλείου που δεν αναφέρονται στα παραρτήματα Ι και ΙΙ προς άλλα κράτη μέλη αναγράφεται η ακόλουθη ένδειξη:
«Ζώντα δίχηλα ζώα που πληρούν τις διατάξεις της απόφασης 2007/552/ΕΚ της Επιτροπής της 6ης Αυγούστου 2007 σχετικά με τη λήψη προσωρινών μέτρων προστασίας από τον αφθώδη πυρετό στο Ηνωμένο Βασίλειο»·
6)
η μετακίνηση προς άλλα κράτη μέλη ζώων που συνοδεύονται από το υγειονομικό πιστοποιητικό που αναφέρεται στις παραγράφους 4 και 5 επιτρέπεται μόνο μετά την παρέλευση τριών ημερών από προηγούμενη ειδοποίηση που διαβιβάζεται από την τοπική κτηνιατρική αρχή προς την κεντρική και την τοπική κτηνιατρική αρχή του κράτους μέλους προορισμού.
Άρθρο 2
1. Το Ηνωμένο Βασίλειο δεν αποστέλλει κρέατα, όπως ορίζονται στην παράγραφο 2, βοοειδών, αιγοπροβάτων, χοίρων και άλλων δίχηλων ζώων που προέρχονται ή έχουν ληφθεί από ζώα που κατάγονται από τα τμήματα του εδάφους του που απαριθμούνται στο παράρτημα Ι.
2. Τα κρέατα που αναφέρονται στην παράγραφο 1 περιλαμβάνουν το «νωπό κρέας», τον «κιμά», το «μηχανικώς διαχωρισμένο κρέας» και τα «παρασκευάσματα κρέατος», όπως ορίζονται στην παράγραφο 1 του παραρτήματος Ι του κανονισμού (ΕΚ) αριθ. 853/2004.
3. Τα κρέατα που δεν είναι επιλέξιμα για αποστολή από το Ηνωμένο Βασίλειο, σύμφωνα με τις διατάξεις της παρούσας απόφασης, φέρουν σήμανση σύμφωνα με το άρθρο 4 παράγραφος 1 δεύτερο εδάφιο της οδηγίας 2002/99/ΕΚ του Συμβουλίου ή σύμφωνα με την απόφαση 2001/304/ΕΚ της Επιτροπής.
4. Με την προϋπόθεση ότι το κρέας έχει ταυτοποιηθεί σαφώς και έχει μεταφερθεί και αποθηκευθεί, από την ημερομηνία παραγωγής, χωριστά από το μη επιλέξιμο κρέας, σύμφωνα με τις διατάξεις της παρούσας απόφασης, για αποστολή εκτός των περιοχών που αναφέρονται στο παράρτημα Ι, η απαγόρευση που προβλέπεται στην παράγραφο 1 δεν ισχύει για τα κρέατα που αναφέρονται στην παράγραφο 2, τα οποία φέρουν σήμα καταλληλότητας σύμφωνα με το κεφάλαιο ΙΙΙ του παραρτήματος Ι του κανονισμού (ΕΚ) αριθ. 854/2004/ΕΚ, και τα οποία:
α)
έχουν παραχθεί πριν από τις 15 Ιουλίου 2007, ή
β)
προέρχονται από ζώα που εσφάγησαν ή, στην περίπτωση του κρέατος που ελήφθη από άγρια θηράματα ειδών που είναι ευπαθή στον αφθώδη πυρετό, θανατώθηκαν εκτός των περιοχών που παρατίθενται στο παράρτημα ΙΙ.
5. Ο έλεγχος της τήρησης των προαναφερθέντων όρων διεξάγεται από την αρμόδια κτηνιατρική αρχή υπό την επίβλεψη των κεντρικών κτηνιατρικών αρχών.
6. Οι απαγορεύσεις που προβλέπονται στην παράγραφο 1 δεν ισχύουν για τα νωπά κρέατα που λαμβάνονται από ζώα που έχουν εκτραφεί εκτός των περιοχών που αναφέρονται στα παραρτήματα Ι και ΙΙ και έχουν μεταφερθεί, κατά παρέκκλιση από το άρθρο 1 παράγραφοι 1 και 2, άμεσα και υπό επίσημο έλεγχο, σε σφραγισμένα μεταφορικά μέσα, σε σφαγείο ευρισκόμενο εντός της περιοχής που αναφέρεται στο παράρτημα Ι, εκτός της ζώνης προστασίας, προς άμεση σφαγή. Τα εν λόγω κρέατα διατίθενται μόνο στην αγορά των τμημάτων της επικράτειας του Ηνωμένου Βασιλείου που αναφέρονται στο παράρτημα Ι και πληρούν τους ακόλουθους όρους:
-
όλα τα εν λόγω νωπά κρέατα πρέπει να φέρουν σήμα καταλληλότητας, σύμφωνα με το άρθρο 4 παράγραφος 1 δεύτερο εδάφιο της οδηγίας 2002/99/ΕΚ του Συμβουλίου ή σύμφωνα με την απόφαση 2001/304/ΕΚ της Επιτροπής·
-
η εγκατάσταση λειτουργεί υπό αυστηρό κτηνιατρικό έλεγχο·
-
τα νωπά κρέατα ταυτοποιούνται σαφώς και μεταφέρονται και αποθηκεύονται χωριστά από τα κρέατα που είναι επιλέξιμα για αποστολή εκτός του Ηνωμένου Βασιλείου·
-
ο έλεγχος της τήρησης των προαναφερθέντων όρων διεξάγεται από την αρμόδια κτηνιατρική αρχή υπό την εποπτεία των κεντρικών κτηνιατρικών αρχών, οι οποίες διαβιβάζουν στα λοιπά κράτη μέλη και στην Επιτροπή κατάλογο των εγκαταστάσεων τις οποίες ενέκριναν κατ’ εφαρμογή των διατάξεων της παρούσας απόφασης.
7. Οι απαγορεύσεις που προβλέπονται στην παράγραφο 1 δεν ισχύουν για τα νωπά κρέατα που έχουν ληφθεί από εργαστήρια τεμαχισμού που βρίσκονται στην περιοχή που αναφέρεται στο παράρτημα Ι, υπό τους ακόλουθους όρους:
-
μόνο τα νωπά κρέατα που περιγράφονται στην παράγραφο 4 υφίστανται επεξεργασία στην εν λόγω εγκατάσταση, οποιαδήποτε ημέρα. Μετά την επεξεργασία των κρεάτων που δεν πληρούν την απαίτηση αυτή πραγματοποιείται καθαρισμός και απολύμανση·
-
όλα τα εν λόγω νωπά κρέατα πρέπει να φέρουν το σήμα καταλληλότητας σύμφωνα με το κεφάλαιο ΙΙΙ του παραρτήματος Ι του κανονισμού (ΕΚ) αριθ. 854/2004/ΕΚ·
-
η εγκατάσταση λειτουργεί υπό αυστηρό κτηνιατρικό έλεγχο·
-
τα νωπά κρέατα πρέπει να ταυτοποιούνται σαφώς και να μεταφέρονται και να αποθηκεύονται χωριστά από τα κρέατα που δεν είναι επιλέξιμα για αποστολή εκτός των περιοχών που αναφέρονται στο παράρτημα Ι·
-
ο έλεγχος της τήρησης των προαναφερθέντων όρων διεξάγεται από την αρμόδια κτηνιατρική αρχή υπό την εποπτεία των κεντρικών κτηνιατρικών αρχών, οι οποίες διαβιβάζουν στα λοιπά κράτη μέλη και στην Επιτροπή κατάλογο των εγκαταστάσεων τις οποίες ενέκριναν κατ’ εφαρμογή των διατάξεων της παρούσας απόφασης.
8. Το κρέας που αποστέλλεται από το Ηνωμένο Βασίλειο σε άλλα κράτη μέλη συνοδεύεται από πιστοποιητικό επίσημου κτηνιάτρου. Το πιστοποιητικό φέρει την ακόλουθη ένδειξη:
«Κρέας που πληροί τις διατάξεις της απόφασης 2007/552/ΕΚ της Επιτροπής της 6ης Αυγούστου 2007 σχετικά με τη λήψη προσωρινών μέτρων προστασίας από τον αφθώδη πυρετό στο Ηνωμένο Βασίλειο».
Άρθρο 3
1. Το Ηνωμένο Βασίλειο δεν αποστέλλει προϊόντα κρέατος -συμπεριλαμβανομένων επεξεργασμένων στομάχων, ουροδόχων κύστεων και εντέρων- βοοειδών, αιγοπροβάτων, χοίρων και άλλων δίχηλων ζώων, τα οποία προέρχονται από τα τμήματα εκείνα του Ηνωμένου Βασιλείου που περιλαμβάνονται στο παράρτημα Ι ή που έχουν παρασκευασθεί με τη χρήση κρέατος από ζώα που προέρχονται από τα εν λόγω τμήματα του Ηνωμένου Βασιλείου.
2. Με την προϋπόθεση ότι τα προϊόντα κρέατος -συμπεριλαμβανομένων επεξεργασμένων στομάχων, ουροδόχων κύστεων και εντέρων- έχουν ταυτοποιηθεί σαφώς και έχουν μεταφερθεί και αποθηκευθεί, από την ημερομηνία παραγωγής, χωριστά από μη επιλέξιμα προϊόντα κρέατος -συμπεριλαμβανομένων επεξεργασμένων στομάχων, ουροδόχων κύστεων και εντέρων-, σύμφωνα με τις διατάξεις της παρούσας απόφασης, για αποστολή εκτός των περιοχών που παρατίθενται στο παράρτημα Ι, η απαγόρευση που προβλέπεται στην παράγραφο 1 δεν ισχύει για τα προϊόντα κρέατος -συμπεριλαμβανομένων επεξεργασμένων στομάχων, ουροδόχων κύστεων και εντέρων- τα οποία φέρουν το σήμα καταλληλότητας, σύμφωνα με το κεφάλαιο ΙΙΙ του παραρτήματος Ι του κανονισμού (ΕΚ) αριθ. 854/2004/ΕΚ και τα οποία:
α)
έχουν παραχθεί από κρέατα που περιγράφονται στο άρθρο 2 παράγραφος 4, ή
β)
έχουν υποστεί τουλάχιστον μία από τις σχετικές επεξεργασίες που ορίζονται για τον αφθώδη πυρετό στο μέρος 1 του παραρτήματος ΙΙΙ της οδηγίας 2002/99/ΕΚ.
3. Ο έλεγχος της τήρησης των προαναφερθέντων όρων διεξάγεται από την αρμόδια κτηνιατρική αρχή υπό την εποπτεία των κεντρικών κτηνιατρικών αρχών, οι οποίες διαβιβάζουν στα λοιπά κράτη μέλη και στην Επιτροπή κατάλογο των εγκαταστάσεων τις οποίες ενέκριναν κατ’ εφαρμογή των διατάξεων της παρούσας απόφασης.
4. Τα προϊόντα κρέατος -συμπεριλαμβανομένων επεξεργασμένων στομάχων, ουροδόχων κύστεων και εντέρων- που αποστέλλονται από το Ηνωμένο Βασίλειο σε άλλα κράτη μέλη συνοδεύονται από επίσημο πιστοποιητικό. Το πιστοποιητικό φέρει την ακόλουθη ένδειξη:
«Προϊόντα κρέατος -συμπεριλαμβανομένων επεξεργασμένων στομάχων, ουροδόχων κύστεων και εντέρων- που πληρούν τις διατάξεις της απόφασης 2007/552/ΕΚ της Επιτροπής της 6ης Αυγούστου 2007 σχετικά με τη λήψη προσωρινών μέτρων προστασίας από τον αφθώδη πυρετό στο Ηνωμένο Βασίλειο».
5. Κατά παρέκκλιση από τις διατάξεις της παραγράφου 4, στην περίπτωση προϊόντων κρέατος -συμπεριλαμβανομένων επεξεργασμένων στομάχων, ουροδόχων κύστεων και εντέρων- τα οποία πληρούν τις απαιτήσεις της παραγράφου 2 και έχουν υποστεί επεξεργασία σε μια εγκατάσταση που εφαρμόζει σύστημα HACCP (17) και ελέγξιμη στερεότυπη λειτουργική διαδικασία, η οποία διασφαλίζει την τήρηση και καταγραφή των προτύπων επεξεργασίας, αρκεί να δηλώνεται η συμμόρφωση προς τις απαιτούμενες προϋποθέσεις της επεξεργασίας που προβλέπεται στην παράγραφο 2 στο εμπορικό παραστατικό που συνοδεύει την αποστολή, το οποίο είναι επικυρωμένο σύμφωνα με το άρθρο 9 παράγραφος 1.
6. Κατά παρέκκλιση από τις διατάξεις της παραγράφου 4, στην περίπτωση προϊόντων κρέατος -συμπεριλαμβανομένων επεξεργασμένων στομάχων, ουροδόχων κύστεων και εντέρων-, τα οποία έχουν υποβληθεί σε θερμική επεξεργασία, τουλάχιστον σύμφωνα με την παράγραφο 2 στοιχείο β), σε ερμητικώς σφραγισμένους περιέκτες, κατά τρόπον ώστε να εξασφαλίζεται η σταθερότητά τους, αρκεί να συνοδεύονται τα εν λόγω προϊόντα από εμπορικό παραστατικό που δηλώνει τη θερμική επεξεργασία που πραγματοποιήθηκε.
Άρθρο 4
1. Το Ηνωμένο Βασίλειο δεν αποστέλλει γάλα, είτε προορίζεται για ανθρώπινη κατανάλωση είτε όχι, από τα τμήματα της επικράτειάς του που αναφέρονται στο παράρτημα Ι.
2. Οι απαγορεύσεις που περιγράφονται στην παράγραφο 1 δεν ισχύουν για το γάλα, το οποίο έχει υποβληθεί τουλάχιστον σε επεξεργασία σύμφωνα με:
α)
το μέρος Α του παραρτήματος IX της οδηγίας 2003/85/ΕΚ, εάν το γάλα προορίζεται για ανθρώπινη κατανάλωση· ή
β)
το μέρος Β του παραρτήματος IX της οδηγίας 2003/85/ΕΚ, εάν το γάλα δεν προορίζεται για ανθρώπινη κατανάλωση ή προορίζεται για τη σίτιση ζώων που είναι ευπαθή στον αφθώδη πυρετό.
3. Οι απαγορεύσεις που περιγράφονται στην παράγραφο 1 δεν ισχύουν για το γάλα που παρασκευάζεται σε εγκαταστάσεις οι οποίες βρίσκονται στις περιοχές που αναφέρονται στο παράρτημα Ι, υπό τους ακόλουθους όρους:
α)
ολόκληρη η ποσότητα γάλακτος που χρησιμοποιείται στην εγκατάσταση πρέπει είτε να πληροί τους όρους της παραγράφου 2, είτε να έχει ληφθεί από ζώα που έχουν εκτραφεί και αρμεχθεί εκτός της περιοχής που αναφέρεται στο παράρτημα 1·
β)
η εγκατάσταση λειτουργεί υπό αυστηρό κτηνιατρικό έλεγχο·
γ)
το γάλα πρέπει να είναι σαφώς ταυτοποιημένο και να μεταφέρεται και να αποθηκεύεται χωριστά από το γάλα και τα γαλακτοκομικά προϊόντα που δεν είναι επιλέξιμα για αποστολή εκτός των περιοχών που αναφέρονται στο παράρτημα Ι·
δ)
η μεταφορά του μη επεξεργασμένου γάλακτος από εκμεταλλεύσεις ευρισκόμενες εκτός των περιοχών που αναφέρονται στο παράρτημα Ι προς τις προαναφερθείσες εγκαταστάσεις εκτελείται με οχήματα τα οποία έχουν προηγουμένως υποβληθεί σε καθαρισμό και απολύμανση και δεν ήλθαν στη συνέχεια σε επαφή με εκμεταλλεύσεις στις περιοχές που αναφέρονται στο παράρτημα Ι οι οποίες εκτρέφουν είδη ζώων που είναι ευπαθή στον αφθώδη πυρετό·
ε)
ο έλεγχος της τήρησης των προαναφερθέντων όρων διενεργείται από την αρμόδια κτηνιατρική αρχή υπό την εποπτεία των κεντρικών κτηνιατρικών αρχών, οι οποίες διαβιβάζουν στα λοιπά κράτη μέλη και στην Επιτροπή κατάλογο των εγκαταστάσεων τις οποίες έχουν εγκρίνει κατ’ εφαρμογή των διατάξεων της παρούσας απόφασης.
4. Το γάλα που αποστέλλεται από το Ηνωμένο Βασίλειο σε άλλα κράτη μέλη συνοδεύεται από επίσημο πιστοποιητικό. Το πιστοποιητικό φέρει την ακόλουθη ένδειξη:
«Γάλα που πληροί τις διατάξεις της απόφασης 2007/552/ΕΚ της Επιτροπής της 6ης Αυγούστου 2007 σχετικά με τη λήψη προσωρινών μέτρων προστασίας από τον αφθώδη πυρετό στο Ηνωμένο Βασίλειο».
5. Κατά παρέκκλιση από τις διατάξεις της παραγράφου 4, στην περίπτωση γάλακτος το οποίο πληροί τις απαιτήσεις της παραγράφου 2 στοιχεία α) ή β) και έχει υποστεί επεξεργασία σε εγκατάσταση που εφαρμόζει σύστημα HACCP και ελέγξιμη στερεότυπη λειτουργική διαδικασία που διασφαλίζει την τήρηση και καταγραφή των προτύπων επεξεργασίας, αρκεί να δηλώνεται η συμμόρφωση προς τις απαιτούμενες προϋποθέσεις της επεξεργασίας που προβλέπεται στην παράγραφο 2 στοιχεία α) ή β) στο εμπορικό παραστατικό που συνοδεύει την αποστολή, το οποίο είναι επικυρωμένο σύμφωνα με το άρθρο 9 παράγραφος 1.
6. Κατά παρέκκλιση από τις διατάξεις της παραγράφου 4, στην περίπτωση γάλακτος το οποίο πληροί τις απαιτήσεις της παραγράφου 2 στοιχεία α) ή β) και το οποίο έχει υποβληθεί σε επεξεργασία σε ερμητικώς σφραγισμένους περιέκτες κατά τρόπον ώστε να εξασφαλίζεται η σταθερότητά του, αρκεί να συνοδεύεται το γάλα από εμπορικό παραστατικό που δηλώνει τη θερμική επεξεργασία που εφαρμόσθηκε.
Άρθρο 5
1. Το Ηνωμένο Βασίλειο δεν αποστέλλει γαλακτοκομικά προϊόντα, είτε προορίζονται για ανθρώπινη κατανάλωση είτε όχι, από τα τμήματα της επικράτειάς του που αναφέρονται στο παράρτημα Ι.
2. Οι απαγορεύσεις που περιγράφονται στην παράγραφο 1 δεν ισχύουν για γαλακτοκομικά προϊόντα, είτε προορίζονται για ανθρώπινη κατανάλωση είτε όχι:
α)
που παρήχθησαν πριν από τις 15 Ιουλίου 2007·
β)
που παρασκευάστηκαν από γάλα το οποίο πληροί τις διατάξεις του άρθρου 4 παράγραφοι 2 ή 3·
γ)
προς εξαγωγή σε τρίτη χώρα, στην οποία οι όροι εισαγωγής επιτρέπουν να υπόκεινται τα εν λόγω προϊόντα σε διαφορετική επεξεργασία από εκείνη που προβλέπεται στην παρούσα απόφαση, η οποία εξασφαλίζει την αδρανοποίηση του ιού του αφθώδους πυρετού.
3. Με την επιφύλαξη των διατάξεων του κεφαλαίου ΙΙ του τμήματος ΙΧ του παραρτήματος ΙΙΙ του κανονισμού (ΕΚ) αριθ. 853/2004, οι απαγορεύσεις που αναφέρονται στην παράγραφο 1 δεν ισχύουν για γαλακτοκομικά προϊόντα που προορίζονται για ανθρώπινη κατανάλωση τα οποία:
α)
παρήχθησαν από γάλα με pH μικρότερο από 7.0 και έχουν υποστεί θερμική επεξεργασία σε θερμοκρασία τουλάχιστον 72 °C για 15 δευτερόλεπτα τουλάχιστον, εφόσον η επεξεργασία αυτή δεν ήταν αναγκαία για τελικά προϊόντα, των οποίων τα συστατικά πληρούν τους αντίστοιχους υγειονομικούς όρους που καθορίζονται στην παρούσα απόφαση·
β)
παρήχθησαν από μη επεξεργασμένο γάλα βοοειδών ή αιγοπροβάτων που έχουν εκτραφεί για διάστημα τουλάχιστον 30 ημερών, σε μια εγκατάσταση ευρισκόμενη εντός περιοχής που αναφέρεται στο παράρτημα Ι, στο κέντρο ενός κύκλου ακτίνας τουλάχιστον 10 km, όπου δεν εκδηλώθηκε εστία αφθώδους πυρετού κατά τη διάρκεια 30 ημερών πριν από την παραγωγή του μη επεξεργασμένου γάλακτος, και που υποβλήθηκαν σε διαδικασία ωρίμανσης για 90 ημέρες τουλάχιστον, κατά την οποία το pH μειώθηκε κάτω από 6.0 σε όλη την ουσία, και η κρούστα τους έχει υποβληθεί σε επεξεργασία με 0,2 % κιτρικού οξέος, αμέσως πριν από την πρώτη ή τη δεύτερη συσκευασία.
4. Οι απαγορεύσεις που αναφέρονται στην παράγραφο 1 δεν ισχύουν για:
α)
γαλακτοκομικά προϊόντα τα οποία παρασκευάστηκαν σε εγκαταστάσεις που βρίσκονται στις περιοχές που παρατίθενται στο παράρτημα Ι, υπό τους ακόλουθους όρους:
-
ολόκληρη η ποσότητα γάλακτος που χρησιμοποιείται στην εγκατάσταση είτε πληροί τους όρους του άρθρου 4 παράγραφος 2, είτε προέρχεται από ζώα που βρίσκονται εκτός της περιοχής που αναφέρεται στο παράρτημα Ι·
-
όλα τα γαλακτοκομικά προϊόντα που χρησιμοποιούνται για την παραγωγή του τελικού προϊόντος είτε πληρούν τους όρους της παραγράφου 2 στοιχεία α) και β) ή της παραγράφου 3, είτε παρασκευάζονται από γάλα ζώων που βρίσκονται εκτός της περιοχής που αναφέρεται στο παράρτημα Ι·
-
η εγκατάσταση λειτουργεί υπό αυστηρό κτηνιατρικό έλεγχο·
-
τα γαλακτοκομικά προϊόντα πρέπει να ταυτοποιούνται σαφώς και να μεταφέρονται και να αποθηκεύονται χωριστά από το γάλα και τα γαλακτοκομικά προϊόντα τα οποία δεν είναι επιλέξιμα για αποστολή εκτός των περιοχών που αναφέρονται στο παράρτημα Ι·
-
ο έλεγχος της τήρησης των προαναφερθέντων όρων διεξάγεται από την αρμόδια αρχή υπό την ευθύνη των κεντρικών κτηνιατρικών αρχών, οι οποίες διαβιβάζουν στα λοιπά κράτη μέλη και στην Επιτροπή κατάλογο των εγκαταστάσεων τις οποίες ενέκριναν κατ’ εφαρμογή των διατάξεων της παρούσας απόφασης.
β)
γαλακτοκομικά προϊόντα που παρασκευάστηκαν στα τμήματα της επικράτειας που βρίσκονται εκτός των περιοχών που αναφέρονται στο παράρτημα Ι, με τη χρησιμοποίηση γάλακτος που παρήχθη πριν από τις 15 Ιουλίου 2007 από τμήματα της επικράτειας που αναφέρονται στο παράρτημα Ι, υπό τον όρο ότι τα γαλακτοκομικά προϊόντα ταυτοποιούνται σαφώς και μεταφέρονται και αποθηκεύονται χωριστά από τα γαλακτοκομικά προϊόντα που δεν είναι επιλέξιμα για αποστολή εκτός των περιοχών που αναφέρονται στο παράρτημα Ι.
5. Τα γαλακτοκομικά προϊόντα που αποστέλλονται από το Ηνωμένο Βασίλειο σε άλλα κράτη μέλη συνοδεύονται από επίσημο πιστοποιητικό. Το πιστοποιητικό φέρει την ακόλουθη ένδειξη:
«Γαλακτοκομικά προϊόντα που πληρούν τις διατάξεις της απόφασης 2007/552/ΕΚ της Επιτροπής της 6ης Αυγούστου 2007 σχετικά με τη λήψη προσωρινών μέτρων προστασίας από τον αφθώδη πυρετό στο Ηνωμένο Βασίλειο.»
6. Κατά παρέκκλιση από τις διατάξεις της παραγράφου 5, στην περίπτωση γαλακτοκομικών προϊόντων που πληρούν τις απαιτήσεις της παραγράφου 2 στοιχεία α) και β), της παραγράφου 3 και της παραγράφου 4 και έχουν υποστεί επεξεργασία σε εγκατάσταση που εφαρμόζει σύστημα HACCP και ελέγξιμη στερεότυπη λειτουργική διαδικασία που διασφαλίζει την τήρηση και καταγραφή των προτύπων επεξεργασίας, αρκεί να δηλώνεται η συμμόρφωση προς τις απαιτούμενες προϋποθέσεις της επεξεργασίας που προβλέπονται στην παράγραφο 2 στοιχεία α) και β), και στις παραγράφους 3 και 4 στο εμπορικό παραστατικό που συνοδεύει την αποστολή, το οποίο είναι επικυρωμένο σύμφωνα με το άρθρο 9 παράγραφος 1.
7. Κατά παρέκκλιση από τις διατάξεις της παραγράφου 5, στην περίπτωση γαλακτοκομικών προϊόντων τα οποία πληρούν τις απαιτήσεις της παραγράφου 2 στοιχεία α) και β), της παραγράφου 3 και της παραγράφου 4 και έχουν υποβληθεί σε επεξεργασία σε ερμητικώς σφραγισμένους περιέκτες κατά τρόπον ώστε να εξασφαλίζεται η σταθερότητά τους, αρκεί να συνοδεύονται τα εν λόγω προϊόντα από εμπορικό παραστατικό που δηλώνει τη θερμική επεξεργασία που εφαρμόσθηκε.
Άρθρο 6
1. Το Ηνωμένο Βασίλειο δεν αποστέλλει σπέρμα, ωάρια και έμβρυα βοοειδών, αιγοπροβάτων, χοίρων και άλλων δίχηλων ζώων από τα τμήματα της επικράτειάς του που αναφέρονται στο παράρτημα Ι προς άλλα τμήματα της επικράτειας του Ηνωμένου Βασιλείου.
2. Το Ηνωμένο Βασίλειο δεν αποστέλλει σπέρμα, ωάρια και έμβρυα βοοειδών, αιγοπροβάτων, χοίρων και άλλων δίχηλων ζώων από τα τμήματα εκείνα της επικράτειάς του που αναφέρονται στα παραρτήματα Ι και ΙΙ.
3. Οι απαγορεύσεις των παραγράφων 1 και 2 δεν ισχύουν για:
α)
το κατεψυγμένο σπέρμα βοοειδών και χοίρων που παρήχθη πριν από τις 15 Ιουλίου 2007· και
β)
το κατεψυγμένο σπέρμα βοοειδών και χοίρων και τα έμβρυα βοοειδών που έχουν εισαχθεί στο Ηνωμένο Βασίλειο σύμφωνα με τους όρους που καθορίζονται στις οδηγίες 88/407/ΕΟΚ, 90/429/ΕΟΚ και 89/556/ΕΟΚ του Συμβουλίου αντίστοιχα, και τα οποία μετά την εισαγωγή τους στο Ηνωμένο Βασίλειο έχουν αποθηκευτεί και μεταφερθεί χωριστά από το σπέρμα και τα έμβρυα που δεν είναι επιλέξιμα για αποστολή, σύμφωνα με τις παραγράφους 1 και 2.
Πριν από την αποστολή του σπέρματος, το Ηνωμένο Βασίλειο διαβιβάζει στην Επιτροπή και στα λοιπά κράτη μέλη τον κατάλογο των εγκεκριμένων κέντρων για τους σκοπούς της παραγράφου αυτής.
4. Το υγειονομικό πιστοποιητικό που προβλέπεται στην οδηγία 88/407/ΕΟΚ του Συμβουλίου και το οποίο συνοδεύει το κατεψυγμένο σπέρμα βοοειδών που αποστέλλεται από το Ηνωμένο Βασίλειο σε άλλα κράτη μέλη φέρει την ακόλουθη ένδειξη:
«Κατεψυγμένο σπέρμα βοοειδών που πληροί τις διατάξεις της απόφασης 2007/552/ΕΚ της Επιτροπής της 6ης Αυγούστου 2007 σχετικά με τη λήψη προσωρινών μέτρων προστασίας από τον αφθώδη πυρετό στο Ηνωμένο Βασίλειο».
5. Το υγειονομικό πιστοποιητικό που προβλέπεται στην οδηγία 90/429/ΕΟΚ του Συμβουλίου και το οποίο συνοδεύει το κατεψυγμένο σπέρμα χοίρων που αποστέλλεται από το Ηνωμένο Βασίλειο σε άλλα κράτη μέλη φέρει την ακόλουθη ένδειξη:
«Κατεψυγμένο σπέρμα χοίρων που πληροί τις διατάξεις της απόφασης 2007/552/ΕΚ της Επιτροπής της 6ης Αυγούστου 2007 σχετικά με τη λήψη προσωρινών μέτρων προστασίας από τον αφθώδη πυρετό στο Ηνωμένο Βασίλειο».
6. Το υγειονομικό πιστοποιητικό που προβλέπεται στην οδηγία 89/556/ΕΟΚ του Συμβουλίου και το οποίο συνοδεύει τα έμβρυα βοοειδών που αποστέλλονται από το Ηνωμένο Βασίλειο σε άλλα κράτη μέλη φέρει την ακόλουθη ένδειξη:
«Έμβρυα βοοειδών που πληρούν τις διατάξεις της απόφασης 2007/552/ΕΚ της Επιτροπής της 6ης Αυγούστου 2007 σχετικά με τη λήψη προσωρινών μέτρων προστασίας από τον αφθώδη πυρετό στο Ηνωμένο Βασίλειο».
Άρθρο 7
1. Το Ηνωμένο Βασίλειο δεν αποστέλλει δέρματα και προβιές βοοειδών, αιγοπροβάτων, χοίρων και άλλων δίχηλων ζώων από τα τμήματα της επικράτειάς του που αναφέρονται στο παράρτημα Ι.
2. Η απαγόρευση αυτή δεν ισχύει για δέρματα και προβιές που παρήχθησαν πριν από τις 15 Ιουλίου 2007, ή που πληρούν τις απαιτήσεις των στοιχείων γ) ή δ) της παραγράφου 2 του μέρους Α του κεφαλαίου VI του παραρτήματος VIII του κανονισμού (ΕΚ) αριθ. 1774/2002.
Πρέπει να λαμβάνεται μέριμνα ώστε να γίνεται πραγματικός διαχωρισμός μεταξύ των κατεργασμένων και των ακατέργαστων δερμάτων και προβιών.
3. Το Ηνωμένο Βασίλειο εξασφαλίζει ότι τα δέρματα και οι προβιές βοοειδών, αιγοπροβάτων, χοίρων και άλλων δίχηλων ζώων που αποστέλλονται σε άλλα κράτη μέλη συνοδεύονται από πιστοποιητικό το οποίο φέρει την ακόλουθη ένδειξη:
«Δέρματα και προβιές που πληρούν τις διατάξεις της απόφασης 2007/552/ΕΚ της Επιτροπής της 6ης Αυγούστου 2007 σχετικά με τη λήψη προσωρινών μέτρων προστασίας από τον αφθώδη πυρετό στο Ηνωμένο Βασίλειο».
4. Κατά παρέκκλιση από τις διατάξεις της παραγράφου 3, στην περίπτωση δερμάτων και προβιών που πληρούν τις απαιτήσεις των στοιχείων β) έως ε) της παραγράφου 1 του μέρους Α του κεφαλαίου VI του παραρτήματος VIII του κανονισμού (ΕΚ) αριθ. 1774/2002, αρκεί να συνοδεύονται από εμπορικό παραστατικό στο οποίο να δηλώνεται η τήρηση των απαιτούμενων όρων σχετικά με την επεξεργασία που προβλέπονται στα στοιχεία β) έως ε) της παραγράφου 1 του μέρους Α του κεφαλαίου VI του παραρτήματος VIII του κανονισμού (ΕΚ) αριθ. 1774/2002.
5. Κατά παρέκκλιση από τις διατάξεις της παραγράφου 3, στην περίπτωση δερμάτων και προβιών που πληρούν τις απαιτήσεις των στοιχείων γ) ή δ) της παραγράφου 2 του μέρους Α του κεφαλαίου VI του παραρτήματος VIII του κανονισμού (ΕΚ) αριθ. 1774/2002, αρκεί να δηλώνεται η τήρηση των όρων επεξεργασίας που προβλέπονται στο στοιχείο γ) ή δ) της παραγράφου 2 του μέρους Α του κεφαλαίου VI του παραρτήματος VIII του κανονισμού (ΕΚ) αριθ. 1774/2002 στο εμπορικό παραστατικό που συνοδεύει την αποστολή, το οποίο είναι επικυρωμένο σύμφωνα με το άρθρο 9 παράγραφος 1.
Άρθρο 8
1. Το Ηνωμένο Βασίλειο δεν αποστέλλει ζωικά προϊόντα βοοειδών, αιγοπροβάτων, χοίρων και άλλων δίχηλων ζώων που δεν αναφέρονται στα άρθρα 2, 3, 4, 5, 6 και 7, και τα οποία παρήχθησαν μετά τις 15 Ιουλίου 2007 από τα τμήματα της επικράτειάς του που αναφέρονται στο παράρτημα Ι.
Το Ηνωμένο Βασίλειο δεν αποστέλλει κόπρο από τα τμήματα της επικράτειάς του που αναφέρονται στο παράρτημα Ι.
2. Οι απαγορεύσεις που αναφέρονται στην παράγραφο 1 πρώτο εδάφιο δεν ισχύουν για:
α)
τα ζωικά προϊόντα που έχουν υποβληθεί σε:
-
θερμική επεξεργασία εντός ερμητικώς σφραγισμένου περιέκτη, με τιμή Fo 3,00 ή ανώτερη· ή,
-
θερμική επεξεργασία κατά την οποία η εσωτερική θερμοκρασία του προϊόντος ανέρχεται στους 70 °C τουλάχιστον·
β)
αίμα και προϊόντα αίματος, όπως ορίζονται στα σημεία 4 και 5 του παραρτήματος Ι του κανονισμού (ΕΚ) αριθ. 1774/2002, που έχουν υποβληθεί σε μία τουλάχιστον από τις επεξεργασίες που προβλέπονται στο σημείο 3 ε) ii) του μέρους Α του κεφαλαίου IV του παραρτήματος VIII του κανονισμού (ΕΚ) αριθ. 1774/2002 και την οποία ακολουθεί έλεγχος αποτελεσματικότητας·
γ)
λαρδί και τετηγμένα λίπη τα οποία έχουν υποβληθεί στη θερμική επεξεργασία που προβλέπεται στο σημείο 2 δ) iv) του μέρους Β του κεφαλαίου IV του παραρτήματος VII του κανονισμού (ΕΚ) αριθ. 1774/2002·
δ)
έντερα ζώων τα οποία έχουν καθαριστεί, ξυστεί και είτε αλατιστεί, είτε λευκανθεί ή ξηρανθεί και, ακολούθως, ελήφθησαν αποτελεσματικά μέτρα για την αποφυγή της επιμόλυνσης των εντέρων·
ε)
μαλλί προβάτων, τρίχες μηρυκαστικών και χοίρων που έχουν υποστεί εργοστασιακή πλύση ή έχουν παραχθεί από δέψη και μαλλί προβάτων, τρίχες μηρυκαστικών και χοίρων που δεν έχουν υποστεί καμία επεξεργασία, βρίσκονται σε ξηρή κατάσταση και σε ασφαλή, κλειστή συσκευασία·
στ)
τροφές ζώων συντροφιάς οι οποίες πληρούν τις απαιτήσεις των παραγράφων 2 έως 4 του μέρους Β του κεφαλαίου ΙΙ του παραρτήματος VΙΙΙ του κανονισμού (ΕΚ) αριθ. 1774/2002·
ζ)
σύνθετα προϊόντα που δεν υποβάλλονται σε περαιτέρω επεξεργασία, τα οποία περιέχουν προϊόντα ζωικής προέλευσης, εφόσον η επεξεργασία αυτή δεν ήταν αναγκαία για τελικά προϊόντα των οποίων τα συστατικά πληρούν τους αντίστοιχους υγειονομικούς όρους που καθορίζονται στην παρούσα απόφαση·
η)
κυνηγετικά τρόπαια σύμφωνα με τις παραγράφους 1, 3 ή 4 του μέρους Α του κεφαλαίου VII του παραρτήματος VΙΙΙ του κανονισμού (ΕΚ) αριθ. 1774/2002·
θ)
συσκευασμένα προϊόντα που προορίζονται για χρήση στη διάγνωση in-vitro ή ως εργαστηριακά αντιδραστήρια.
3. Το Ηνωμένο Βασίλειο εξασφαλίζει ότι τα αναφερόμενα στην παράγραφο 2 ζωικά προϊόντα συνοδεύονται, σε περίπτωση αποστολής σε άλλα κράτη μέλη, από επίσημο πιστοποιητικό το οποίο φέρει την ακόλουθη ένδειξη:
«Ζωικά προϊόντα που πληρούν τις διατάξεις της απόφασης 2007/552/ΕΚ της Επιτροπής της 6ης Αυγούστου 2007 σχετικά με τη λήψη προσωρινών μέτρων προστασίας όσον αφορά τον αφθώδη πυρετό στο Ηνωμένο Βασίλειο.»
4. Κατά παρέκκλιση από τις διατάξεις της παραγράφου 3, στην περίπτωση προϊόντων που αναφέρονται στην παράγραφο 2 στοιχεία β), γ) και δ), αρκεί να επικυρώνεται, σύμφωνα με το άρθρο 9 παράγραφος 1, η τήρηση των όρων επεξεργασίας, που αναφέρονται στο εμπορικό παραστατικό, το οποίο απαιτείται σύμφωνα με την σχετική κοινοτική νομοθεσία.
5. Κατά παρέκκλιση από τις διατάξεις της παραγράφου 3, στην περίπτωση προϊόντων που αναφέρονται στην παράγραφο 2 στοιχείο ε), αρκεί να συνοδεύονται τα προϊόντα από εμπορικό παραστατικό που να δηλώνει είτε την εργοστασιακή πλύση ή την προέλευση από δέψη, είτε την τήρηση των όρων που προβλέπονται στις παραγράφους 1 και 4 του κεφαλαίου VIII του παραρτήματος VΙΙΙ του κανονισμού (ΕΚ) αριθ. 1774/2002.
6. Κατά παρέκκλιση από τις διατάξεις της παραγράφου 3, στην περίπτωση των προϊόντων που αναφέρονται στην παράγραφο 2 στοιχείο ζ), τα οποία έχουν παραχθεί σε εγκατάσταση που εφαρμόζει σύστημα HACCP και ελέγξιμη στερεότυπη λειτουργική διαδικασία που διασφαλίζει ότι τα προεπεξεργασμένα συστατικά πληρούν τους αντίστοιχους υγειονομικούς όρους που προβλέπονται στην παρούσα απόφαση, αρκεί να δηλώνεται τούτο στο εμπορικό παραστατικό που συνοδεύει την αποστολή, το οποίο είναι επικυρωμένο σύμφωνα με το άρθρο 9 παράγραφος 1.
7. Κατά παρέκκλιση από τις διατάξεις της παραγράφου 3, στην περίπτωση των προϊόντων που αναφέρονται στην παράγραφο 2 στοιχείο θ), αρκεί να συνοδεύονται τα προϊόντα από εμπορικό παραστατικό στο οποίο να δηλώνεται ότι τα προϊόντα προορίζονται για χρήση στη διάγνωση in-vitro ή ως εργαστηριακά αντιδραστήρια, με τον όρο ότι τα προϊόντα φέρουν τη σαφή επισήμανση «μόνο για χρήση στη διάγνωση in-vitro» ή «μόνο για εργαστηριακή χρήση».
Άρθρο 9
1. Σε περίπτωση παραπομπής στο παρόν άρθρο, οι αρμόδιες αρχές του Ηνωμένου Βασιλείου εξασφαλίζουν ότι το εμπορικό παραστατικό που απαιτείται από την κοινοτική νομοθεσία για το ενδοκοινοτικό εμπόριο επικυρώνεται με την επισύναψη αντιγράφου επίσημου πιστοποιητικού, στο οποίο αναφέρεται ότι η παραγωγική διαδικασία ελέγχθηκε και διαπιστώθηκε ότι πληροί τις ενδεδειγμένες απαιτήσεις της κοινοτικής νομοθεσίας και είναι κατάλληλη για την καταστροφή του ιού του αφθώδους πυρετού, ή ότι τα συγκεκριμένα προϊόντα έχουν παραχθεί από προεπεξεργασμένα υλικά που διέθεταν σχετική πιστοποίηση και ότι έχουν προβλεφθεί διατάξεις για την αποφυγή της πιθανής επιμόλυνσης με τον ιό του αφθώδους πυρετού μετά την επεξεργασία.
Η επαληθευτική αυτή πιστοποίηση της παραγωγικής διαδικασίας πρέπει να περιέχει παραπομπή στην παρούσα απόφαση, να ισχύει για 30 ημέρες, να αναφέρει την ημερομηνία λήξης και να μπορεί να ανανεωθεί μετά την επιθεώρηση της εγκατάστασης.
2. Στην περίπτωση προϊόντων που προορίζονται για λιανική πώληση στον τελικό καταναλωτή, οι αρμόδιες αρχές του Ηνωμένου Βασιλείου μπορούν να επιτρέπουν μεικτά φορτία προϊόντων, εκτός των νωπών κρεάτων, των κιμάδων, των μηχανικώς διαχωρισμένων κρεάτων και των παρασκευασμάτων κρέατος, καθένα από τα οποία είναι επιλέξιμο για αποστολή σύμφωνα με την παρούσα απόφαση, τα οποία πρέπει να συνοδεύονται από εμπορικό έγγραφο, που είναι επικυρωμένο με επισύναψη αντιγράφου επίσημου κτηνιατρικού πιστοποιητικού που βεβαιώνει ότι οι εγκαταστάσεις αποστολής διαθέτουν σύστημα που εξασφαλίζει ότι τα προϊόντα μπορούν να αποσταλούν μόνο εφόσον είναι δυνατή η βάσει εγγράφων ιχνηλασιμότητά τους, σύμφωνα με την παρούσα απόφαση, και ότι το σύστημα αυτό έχει ελεγχθεί και κριθεί ικανοποιητικό. Η πιστοποίηση επαλήθευσης του συστήματος ιχνηλασιμότητας πρέπει να περιλαμβάνει παραπομπή στην παρούσα απόφαση, να ισχύει για 30 ημέρες, να αναφέρει την ημερομηνία λήξης και να είναι ανανεώσιμη μόνο ύστερα από έλεγχο της εγκατάστασης με ικανοποιητικά αποτελέσματα. Οι αρμόδιες αρχές του Ηνωμένου Βασιλείου κοινοποιούν στα λοιπά κράτη μέλη και στην Επιτροπή τον κατάλογο των εγκαταστάσεων που έχουν εγκρίνει σύμφωνα με τις παρούσες διατάξεις.
Άρθρο 10
1. Το Ηνωμένο Βασίλειο εξασφαλίζει ότι τα οχήματα τα οποία έχουν χρησιμοποιηθεί για τη μεταφορά ζώντων ζώων στις περιοχές που αναφέρονται στα παραρτήματα Ι και ΙΙ, καθαρίζονται και απολυμαίνονται μετά από κάθε μεταφορά, και παρουσιάζει αποδεικτικά στοιχεία για την εν λόγω απολύμανση.
2. Το Ηνωμένο Βασίλειο μεριμνά ώστε οι μεταφορείς των λιμένων εξόδου του Ηνωμένου Βασιλείου να εξασφαλίζουν την απολύμανση των ελαστικών των οδικών οχημάτων που αναχωρούν από το Ηνωμένο Βασίλειο.
Άρθρο 11
Οι απαγορεύσεις που προβλέπονται στα άρθρα 3, 4, 5 και 8 δεν ισχύουν για την αποστολή, από τα τμήματα της επικράτειας του Ηνωμένου Βασιλείου που αναφέρονται στο παράρτημα Ι, των προϊόντων που αναφέρονται στα άρθρα 3, 4, 5 και 8, εάν τα εν λόγω προϊόντα:
-
είτε δεν παρήχθησαν στο Ηνωμένο Βασίλειο και παρέμειναν στην αρχική συσκευασία τους, στην οποία αναφέρεται η χώρα καταγωγής των προϊόντων,
-
είτε παρήχθησαν σε εγκεκριμένη εγκατάσταση, η οποία βρίσκεται στα τμήματα της επικράτειας του Ηνωμένου Βασιλείου που αναφέρονται στο παράρτημα Ι, από προεπεξεργασμένα προϊόντα καταγωγής εκτός των περιοχών αυτών, τα οποία, μετά την εισαγωγή τους στην επικράτεια του Ηνωμένου Βασιλείου, έχουν μεταφερθεί, αποθηκευθεί και υποβληθεί σε επεξεργασία χωριστά από τα προϊόντα που δεν είναι επιλέξιμα για αποστολή εκτός των περιοχών που αναφέρονται στο παράρτημα Ι και συνοδεύονται από εμπορικό παραστατικό ή επίσημο πιστοποιητικό, σύμφωνα με την παρούσα απόφαση.
Άρθρο 12
1. Το Ηνωμένο Βασίλειο εξασφαλίζει ότι τα ιπποειδή που αποστέλλονται από τα τμήματα της επικράτειάς του που αναφέρονται στα παραρτήματα Ι και ΙΙ σε άλλα τμήματα της επικράτειάς του ή σε άλλο κράτος μέλος συνοδεύονται από υγειονομικό πιστοποιητικό, σύμφωνα με το υπόδειγμα του παραρτήματος Γ της οδηγίας 90/426/ΕΟΚ του Συμβουλίου. Το εν λόγω πιστοποιητικό εκδίδεται μόνο για ιπποειδή που προέρχονται από μια εκμετάλλευση που δεν αποτελεί αντικείμενο επίσημης απαγόρευσης, σύμφωνα με το άρθρο 4 ή το άρθρο 10 της οδηγίας 2003/85/ΕΟΚ του Συμβουλίου.
2. Το υγειονομικό πιστοποιητικό που συνοδεύει τα ιπποειδή που αποστέλλονται από το Ηνωμένο Βασίλειο σε άλλο κράτος μέλος, σύμφωνα με τις διατάξεις της παραγράφου 1, φέρει την ακόλουθη ένδειξη:
«Ιπποειδή που πληρούν τις διατάξεις της απόφασης 2007/552/ΕΚ της Επιτροπής της 6ης Αυγούστου 2007 σχετικά με τη λήψη προσωρινών μέτρων προστασίας από τον αφθώδη πυρετό στο Ηνωμένο Βασίλειο».
Άρθρο 13
1. Τα κράτη μέλη, εκτός του Ηνωμένου Βασιλείου, δεν αποστέλλουν ζώντα ζώα ευπαθών στη νόσο ειδών στο τμήμα της επικράτειας του Ηνωμένου Βασιλείου που αναφέρεται στο παράρτημα Ι.
2. Τα κράτη μέλη συνεργάζονται για τον έλεγχο των προσωπικών αποσκευών των επιβατών που ταξιδεύουν από τα τμήματα του Ηνωμένου Βασιλείου που αναφέρονται στο παράρτημα Ι, καθώς και στο πλαίσιο ενημερωτικών εκστρατειών που διεξάγονται για την πρόληψη της εισαγωγής προϊόντων ζωικής προέλευσης στην επικράτεια των λοιπών κρατών μελών εκτός του Ηνωμένου Βασιλείου.
Άρθρο 14
Τα κράτη μέλη τροποποιούν τα μέτρα που εφαρμόζουν στις εμπορικές συναλλαγές σύμφωνα με την παρούσα απόφαση. Ενημερώνουν αμέσως την Επιτροπή σχετικά.
Άρθρο 15
Η παρούσα απόφαση απευθύνεται στα κράτη μέλη.
Βρυξέλλες, 6 Αυγούστου 2007.

Labels: 0
3
8
6
18